b'\n_START_ARTICLE_\nKulturBornholm\n_START_PARAGRAPH_\nKulturBornholm er en forening, der har som form\xc3\xa5l at udbrede kulturen. Den har hjemsted i \xc3\x98stermarie p\xc3\xa5 Bornholm og er stiftet 8. december 2000 af Carsten Seeger og hans hustru Kirsten Olstrup Seeger.\n_START_SECTION_\n\xc3\x86reskunstnere i \xc3\x98stermarie\n_START_PARAGRAPH_\nSiden 1995 har Carsten Seeger hvert \xc3\xa5r f\xc3\xa5et kendte kunstnere til at lade sig hylde som "\xc3\x86reskunstner i \xc3\x98stermarie". \xc3\x86reskunstnerne f\xc3\xa5r opkaldt en vej eller lignende efter sig, og der ops\xc3\xa6ttes et bl\xc3\xa5t gadeskilt med kunstnerens navn. \xc3\x86reskunstnerne kvitterer som regel med sang, musik eller opl\xc3\xa6sning under \xc3\xa6reskunstnerkoncerten i \xc3\x98stermarie Kirke.\n_START_SECTION_\nForeningerne\n_START_PARAGRAPH_\nI 2000 fik Kirsten Seeger ideen til at danne foreningen KulturBornholm og dermed l\xc3\xa6gge \xc3\xa6reskunstnerk\xc3\xa5ringerne ind i en mere officielt klingende ramme. Charlotte, Komtesse af Rosenborg blev protektor for KulturBornholm._NEWLINE_Kirsten Seeger var foreningens "daglige leder" til sin d\xc3\xb8d i 2012. Carsten Seeger blev "pr\xc3\xa6sident" efter forslag fra Lise Munch Jensen. Hun er bestyrelsesmedlem i Jensen Invest, der ejer aktiemajoriteten i Jensen Group, Denne virksomhed blev grundlagt af en maskinfabrikant fra \xc3\x98stermarie i 1937 og har if\xc3\xb8lge Carsten Seeger sponsoreret \xc3\xa6reskunstnerk\xc3\xa5ringerne fra starten._NEWLINE_KulturBornholm har vedt\xc3\xa6gter, som er udformet af cand.jur., kriminolog Esben Haugland. Vedt\xc3\xa6gterne er morsom l\xc3\xa6sning, men \xc3\xa5bner ikke for, at pr\xc3\xa6sidenten kan afs\xc3\xa6ttes eller begr\xc3\xa6nses i sine beslutninger. Carsten Seegers juridiske og \xc3\xb8konomiske r\xc3\xa5dgiver, cand.jur. Kirsten Harboe, konstaterer at "de er tilpas rummelige til at passe Carsten Seegers ledelsesform"._NEWLINE_KulturBornholm er if\xc3\xb8lge vedt\xc3\xa6gterne en "parasolforening" \xe2\x80\x93 ikke en paraplyorganisation, da den jo har hjemsted p\xc3\xa5 "solskins\xc3\xb8en" Bornholm. Mange af foreningens aktiviteter er af humoristisk og selskabelig karakter, bl.a. udn\xc3\xa6vnelsen af 151 "ambassad\xc3\xb8rer" mv. Dette "diplomatiske korps" har dog den seri\xc3\xb8se funktion at v\xc3\xa6re et netv\xc3\xa6rk, som Carsten Seeger altid kan tr\xc3\xa6kke p\xc3\xa5. I den seri\xc3\xb8se ende af foreningens aktiviteter ligger foruden \xc3\xa6reskunstnerk\xc3\xa5ringerne de mange uddelinger af priser, is\xc3\xa6r Sprogprisen, der er tildelt kendte og ukendte bornholmere, som taler \xc3\xa6gte bornholmsk, og personer, der har gjort en indsats for det danske sprog.\n_START_SECTION_\nDanske M\xc3\xa6ceners Landsforbund\n_START_PARAGRAPH_\nUnder parasollen finder man ogs\xc3\xa5 Danske M\xc3\xa6ceners Landsforbund. If\xc3\xb8lge Kirsten Harboe er dets midler "ikke af en s\xc3\xa5dan st\xc3\xb8rrelse, at der er grund til at h\xc3\xa6fte sig ved dem". Som eksempler p\xc3\xa5 landsforbundets donationer n\xc3\xa6vner hun en merskumpibe og et elektrisk plasticur med bev\xc3\xa6gelige sommerfugle. I et interview med Inge Lorentzen p\xc3\xa5 \xc3\x98ens TV oplyste Carsten Seeger, at landsforbundet kun har best\xc3\xa5et af ham og hans hustru. I 2007 blev v\xc3\xa6rtsparret p\xc3\xa5 Ekkodalshuset dog udn\xc3\xa6vnt til \xc3\xa6resmedlemmer som tak for velvillig behandling af KulturBornholms "Udvalg til afpr\xc3\xb8vning af ekkoet i Ekkodalen". Carsten Seeger oplyser, at Danske M\xc3\xa6ceners Landsforbund er hovedsponsor for Festspillene i \xc3\x98stermarie. Det m\xc3\xa5 tolkes s\xc3\xa5dan, at Seeger-parret selv sponsorerede disse festspil, som foregik i deres egen have uden egentligt publikum, idet alle tilstedev\xc3\xa6rende selv skulle optr\xc3\xa6de._NEWLINE_Ved \xc3\xa6reskunstnerkoncerten i 2016 blev Carsten Seegers nye samleverske Birgit Skov pr\xc3\xa6senteret som medlem af Danske M\xc3\xa6ceners Landsforbund og overrakte en boggave til \xc3\xa6reskunstneren Bjarke Mogensen.\n_START_SECTION_\nKulturBornholms Venner\n_START_PARAGRAPH_\nMange borgere i \xc3\x98stermarie og omegn hj\xc3\xa6lper til ved KulturBornholms arrangementer i erkendelse af, at foreningen tilf\xc3\xb8rer Bornholm positive og anderledes kulturbegivenheder og bidrager til at g\xc3\xb8re \xc3\x98stermarie kendt. Disse st\xc3\xb8tter er organiseret i Foreningen KulturBornholms Venner, der blev stiftet 20. januar 2005. Den startede med 15 medlemmer og havde 84 medlemmer i 2015. Det \xc3\xa5rlige kontingent p\xc3\xa5 100 DKK bruges til kunstnernes rejse- og opholdsudgifter, og vennerne hj\xc3\xa6lper med mad og drikke, opstilling og oprydning._NEWLINE_Carsten Seeger tog i sommeren 2007 initiativet til dannelse af "Selskaved te bev\xc3\xa2ring \xc3\xa5 borrinjholmsk". Medlemmer af KulturBornholms Venner bliver automatisk ogs\xc3\xa5 medlemmer af denne forening._NEWLINE_KulturBornholms Venner er en mere normal forening med en \xc3\xa5rlig generalforsamling, der v\xc3\xa6lger en bestyrelse p\xc3\xa5 5 medlemmer. Carsten Seeger deltager ikke i disse generalforsamlinger, men pr\xc3\xa6sidenten sender medlemmerne en hilsen og orientering om kommende arrangementer gennem formanden Palle J\xc3\xa6ger._NEWLINE_Ved foreningens 14. ordin\xc3\xa6re generalforsamling 26. februar 2019 blev det vedtaget at opl\xc3\xb8se KulturBornholms Venner. Ogs\xc3\xa5 KulturBornholm er under afvikling. Der planl\xc3\xa6gges ikke flere \xc3\xa6reskunstnerk\xc3\xa5ringer, men der uddeles Sprogpris og Radiopris for 2019.'